14-årige Lukas Christensen bor på opholdsstedet Havmågen i Løkken. For tre år siden blev han frivilligt anbragt, fordi hans forældre ikke kunne tage sig af ham. Lukas skal om få uger konfirmeres, men selvom han ikke kommer fra en 'normal' kernefamilie ligesom hans medkonfirmander og kammerater, føler han sig ikke udenfor i skolen eller til konfirmationsundervisningen. - Vi er jo hundrede procent som alle andre børn. Vi har bare haft nogle problemer, der gør, at vi bor her, siger Lukas Christensen, der ikke holder det hemmeligt for nogen, at han bor på opholdsstedet Havmågen. - Hvis de spørger ind til det, svarer jeg bare. Det betyder ikke noget for dem eller mig. De kan sagtens være venner med mig, selvom jeg bor på et opholdssted, forklarer han. Selvom Lukas bor på Havmågen, skal han stadig holde en helt traditionel konfirmationsfest med venner og familie. I Nordjylland LIVE sætter vi i denne uge fokus på konfirmation - tirsdag kan du se indslaget med Lukas Christensen.

Referat:
14-årige Lukas Christensen skal snart konfirmeres, og selvom han bor på opholdsstedet Havmågen i Løkken, føler han sig ikke uden for fællesskabet til konfirmationsforberedelsen.